CELEX: 32011D0741
Language: ro
Date: 2011-11-14 00:00:00
Title: 2011/741/: Decizia Comisiei din 14 noiembrie 2011 în aplicarea articolului 7 din Directiva 94/9/CE a Parlamentului European și a Consiliului privind o măsură de interzicere adoptată de către autoritățile germane pentru un telefon mobil Expert XP-Ex-1 ATEX DE-01-11 [notificată cu numărul C(2011) 8046] Text cu relevanță pentru SEE

16.11.2011   
            
            
               RO
            
            
               Jurnalul Oficial al Uniunii Europene
            
            
               L 297/66
            
         DECIZIA COMISIEI
   din 14 noiembrie 2011
   în aplicarea articolului 7 din Directiva 94/9/CE a Parlamentului European și a Consiliului privind o măsură de interzicere adoptată de către autoritățile germane pentru un telefon mobil „Expert XP-Ex-1” ATEX DE-01-11
   [notificată cu numărul C(2011) 8046]
   (Text cu relevanță pentru SEE)
   (2011/741/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 94/9/CE a Parlamentului European și a Consiliului din 23 martie 1994 de apropiere a legislațiilor statelor membre referitoare la echipamentele și sistemele de protecție destinate utilizării în atmosfere potențial explozive (1) (Directiva ATEX), în special articolul 7,
   întrucât:
   
               (1)
            
            
               Articolul 2 alineatul (1) din Directiva 94/9/CE prevede că statele membre trebuie să ia toate măsurile necesare pentru a asigura că echipamentele, sistemele și dispozitivele de protecție cărora li se aplică directiva, pot fi introduse pe piață și puse în funcțiune numai dacă, atunci când sunt instalate corect, întreținute și utilizate conform destinației lor, nu pun în pericol sănătatea și siguranța persoanelor și, dacă este cazul, a animalelor domestice sau a bunurilor.
            
         
               (2)
            
            
               Articolul 7 alineatul (1) din Directiva 94/9/CE prevede că, în cazul în care un stat membru constată că unele echipamente, sisteme și dispozitive de protecție care poartă marcajul de conformitate CE și care sunt utilizate conform destinației lor pot pune în pericol siguranța persoanelor și, acolo unde este cazul, a animalelor domestice sau a bunurilor, un stat membru ia toate măsurile corespunzătoare pentru a retrage astfel de echipamente sau sisteme de protecție de pe piață, pentru a interzice introducerea pe piață, punerea în funcțiune sau utilizarea acestora sau pentru a le restrânge libera circulație. Statul membru respectiv informează imediat Comisia în legătură cu orice astfel de măsură, indicând motivul deciziei sale.
            
         
               (3)
            
            
               În temeiul articolului 7 alineatul (2) din Directiva 94/9/CE, Comisiei i se solicită, după consultarea părților în cauză, să declare dacă o astfel de măsură i se pare sau nu justificată. În cazul în care măsura este considerată ca fiind justificată, Comisia informează statele membre, astfel încât acestea să poată lua toate măsurile corespunzătoare privind echipamentul sau sistemul de protecție în cauză, în conformitate cu obligațiile care le revin în temeiul articolului 2 alineatul (1) din Directiva 94/9/CE.
            
         
               (4)
            
            
               La 17 martie 2011, autoritățile din Germania au notificat în mod oficial Comisiei Europene o măsură de interzicere privind introducerea pe piață și retragerea de pe piață sau de la distribuitori a unui telefon mobil, marca și tipul XP-Ex-1, fabricat de Experts Intrinsic Safety Specialists, Groningsewet 7, NL-2994 LC Barendrecht, Țările de Jos. În conformitate cu documentele prezentate Comisiei, acest produs a făcut obiectul procedurii de evaluare a conformității menționate la articolul 8 alineatul (1) litera (b) din Directiva 94/9/CE, atestat prin certificatul de examinare CE de tip nr. BKI09ATEX0014 X eliberat de BKIEx – ExVÁ Robbanásbiztos Berendezések Vizgáló Állomása Kft., Mikoviny Samuel u. 2-4, H-1037 Ungaria – organism notificat nr. 1418.
            
         
               (5)
            
            
               Autoritățile germane au indicat că măsură lor s-a bazat pe neconformitatea produsului cu cerințele esențiale de sănătate și siguranță prevăzute la articolul 3 din Directiva 94/9/CE și enumerate în anexa II, în special la punctele 1.0.5. (Marcaj) și 1.3. (Surse potențiale de aprindere), legate de aplicarea incorectă sau insuficiențe privind standardul armonizat EN 60079-11:2007 Atmosfere explozive – Partea 11 – protecția echipamentului prin siguranță intrinsecă „i” (IEC 60079-11:2006), care este prevăzut în certificatul de examinare CE de tip eliberat de BKIEx – ExVá:
               
                           —
                        
                        
                           punctul 5.3 (energie și limitarea puterii neconforme);
                        
                     
                           —
                        
                        
                           punctul 6.3.1.1 (nerespectarea distanței minime: voltajul 4,2 V necesită o distanță de 1,5 mm; distanța existentă este de aproximativ 0,2 mm);
                        
                     
                           —
                        
                        
                           punctul 10.5.3 (alimentarea cu energie neconformă);
                        
                     
                           —
                        
                        
                           diagramă/tabel (capacitate a principalei plăci de circuit fără dispozitive de limitare; valoarea maximă de 299μF este de 3 000 de ori superioară limitei autorizate).
                        
                     
         
               (6)
            
            
               Pentru a-și susține concluziile, autoritățile germane au prezentat decizia Regierungspräsidium Darmstadt Unit IV/Wiesbaden privind interdicția de vânzare a telefoanelor mobile Expert XP-Ex-1 însoțită de justificări corespunzătoare, rapoarte și scrisori, precum și de un raport de calitate emis de KEMA nr. 211518000/A privind telefonul mobil XP-Ex-1.
            
         
               (7)
            
            
               Conform autorităților germane, telefonul mobil nu îndeplinește cerințele esențiale de sănătate și siguranță stabilite prin Directiva 94/9/CE pentru echipamentul electric din categoria 2: poate produce scântei periculoase în caz de defecte, prin urmare, cerințele intrinseci de protecție a siguranței nu sunt îndeplinite. Autoritățile germane conchid că acest produs nu este sigur pentru utilizarea în medii din zona 1 (categoria 2G) și reprezintă un pericol real de aprindere în cazul utilizării prevăzute.
            
         
               (8)
            
            
               La 8 aprilie 2011, Comisia s-a adresat în scris producătorului – Experts Intrinsic Safety Specialists – și organismului notificat care a emis certificatul de examinare CE de tip – BKIEx – ExVÁ Robbanásbiztos Berendezések Vizgáló Állomása Kft. –invitându-i să îi comunice observațiile lor în ceea ce privește măsura luată de către autoritățile germane.
            
         
               (9)
            
            
               Nu s-a primit niciun răspuns până la această dată.
            
         
               (10)
            
            
               Având în vedere documentația disponibilă și comentariile sau absența comentariilor părților în cauză, Comisia consideră că telefonul mobil „Expert XP-Ex-1” nu este conform cu cerințele esențiale de sănătate și siguranță prevăzute la articolul 3 din Directiva 94/9/CE și enumerate în anexa II, în special la punctele 1.0.5 (Marcaj) și 1.3 (Surse potențiale de aprindere). Aceste neconformități și deficiențele tehnice în cauză determină riscuri grave pentru utilizatori,
            
         ADOPTĂ PREZENTA DECIZIE:
   Articolul 1
   Măsura luată de autoritățile din Germania de interzicere a introducerii pe piață și de retragere de pe piață sau de la distribuitori a unui telefon mobil, marca și tipul „Expert XP-Ex-1”, fabricat de Experts Intrinsic Safety Specialists, este justificată.
   Articolul 2
   Prezenta decizie se adresează statelor membre.
   
      Adoptată la Bruxelles, 14 noiembrie 2011.
      
         
            Pentru Comisie
         
         Antonio TAJANI
         
            Vicepreședinte
         
      
   
   
      (1)  JO L 100, 19.4.1994, p. 1.